Návrh 
na skrátené legislatívne konanie o návrhu zákona, ktorým sa mení a dopĺňa zákon Slovenskej národnej rady č. 80/1990 Zb. o voľbách do Slovenskej národnej rady v znení neskorších predpisov

Vláda Slovenskej republiky prerokovala na svojom zasadnutí 26. júna 2002 návrh zákona, ktorým sa mení a dopĺňa zákon Slovenskej národnej rady č. 80/1990 Zb. o voľbách do Slovenskej národnej rady v znení neskorších predpisov. 
V súlade s § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky vláda navrhuje národnej rade, aby prerokovala predmetný návrh zákona v skrátenom legislatívnom konaní.
Tento vládny návrh reaguje na dve celospoločensky citlivo vnímané problematiky týkajúce sa volebného práva občanov Slovenskej republiky. 
Prvou je otázka vedenia volebnej kampane. O spôsobe jej vedenia i dĺžke trvania sa viedla široká diskusia v Národnej rade Slovenskej republiky, v odborných komisiách, ako aj na stránkach novín a v rozhlase a televízii. Z hľadiska záujmov politických strán, maximálnej informovanosti voličov ako aj z hľadiska zrovnoprávnenia verejnoprávnych médií a médií prevádzkovaných na základe licencie prevládol názor, že zákon č. 80/1990 Zb. je potrebné upraviť tak, aby bolo možné volebnú kampaň viesť aj v rozhlasovom a televíznom vysielaní médií prevádzkovaných na základe licencie, teda v súkromnom rádiu a televízii. Keďže takúto politickú reklamu zakazuje zákon o vysielaní a retransmisii a odkazuje, že je možná len na základe  osobitného zákona, novela volebného zákona túto nerovnosť médií odstraňuje. Zabezpečuje sa tým ústavné právo občanov na informáciu v záujme lepšieho výberu politickej strany, ktorej hodlá vo voľbách odovzdať svoj hlas.
Druhou otázkou, ktorá súvisí s novou koncepciou ochrany osobných údajov v informačných systémoch, je otázka uvádzania rodného čísla ako výsostne osobného údaja na písomnostiach súvisiacich s voľbami. Volebný zákon v § 17 ods. 4 ustanovuje, že na petícii za kandidovanie politickej strany vo voľbách do Národnej rady Slovenskej republiky musí volič uviesť okrem mena a priezviska, adresy trvalého pobytu aj rodné číslo. Keďže do petičného hárku, na ktorom občan tento údaj uvádza, môže nahliadať aj iný občan, ktorý chce podpísať petíciu, môže byť údaj o inej osobe použitý iným občanom. Navrhovaný zákon túto povinnosť zrušuje v záujme ochrany základných ľudských práv týkajúcich sa tých údajov o človeku, ktoré môžu byť zneužité. Jeho prijatím sa vytvorí lepšia právna garancia ústavou  chránených práv.